ehdotus TYÖ- JA ELINKEINOMINISTERIÖN ASETUKSEKSI työvoimapoliittiSISTA LAUSUNNOISTA JA YHTEISTYÖVELVOITTEESTA TYÖLLISYYDEN EDISTÄMISEN KUNTAKOKEILUSSA annetun työ- ja elinkeinoministeriön asetuksen muuttamisesta

Työvoimapoliittisista lausunnoista ja yhteistyövelvoitteesta työllisyyden edistämisen kuntakokeilussa annettuun työ- ja elinkeinoministeriön asetukseen (153/2021) lisättäisiin uusi 2 a §, jossa säädettäisiin valituksen johdosta annettavaan lausuntoon merkittävistä yhteystiedoista.

1. Tausta, nykytila ja ehdotus

Työllisyyden edistämisen kuntakokeilusta annetun lain (1269/2020) 12 a §:n 4 momentin nojalla tarkempia säännöksiä työvoimapoliittisen lausunnon antamisesta ja lausuntoon sisällytettävistä tiedoista sekä työ- ja elinkeinohallinnon asiakaspalvelukeskuksen oikeudesta antaa työvoimapoliittisia lausuntoja kokeilualueen kunnan asiakkaan oikeudesta työttömyysetuuteen voidaan antaa työ- ja elinkeinoministeriön asetuksella. Asetuksenantovaltuuden nojalla on annettu työ- ja elinkeinoministeriön asetus työvoimapoliittisista lausunnoista ja yhteistyövelvoitteesta työllisyyden edistämisen kuntakokeilussa.

Työttömyysturvaa koskevien muutoksenhakuasioiden käsittelyn yhteydessä on ilmennyt, ettei valitusten johdosta kokeilualueiden kuntien antamissa lausunnoissa (niin sanotuissa valitusvastineissa) ole kaikissa tilanteissa riittävällä tavalla yksilöity lausunnonantajan yhteystietoja muutoksenhakuasteen päätöksen tiedoksiantamista varten. Yhteystietojen puuttumisen johdosta päätösten tiedoksiantamisessa on ollut vaikeuksia, mikä on joissain tapauksissa voinut viivästyttää työnhakijan työttömyysturva-asiaan liittyviä muutoksenhakuasteen ratkaisun jälkeisiä toimia työllisyyden edistämisen kuntakokeilussa mukana olevissa kunnissa.

Edellä mainittua haastetta on pyritty ratkaisemaan Uudenmaan elinkeino-, liikenne- ja ympäristökeskuksen kuntakokeilussa mukana oleville kunnille suuntaamalla tiedottamisella. Asian luonteen vuoksi yhteystietojen ilmoittamisesta olisi tarpeen säätää myös asetuksella. Tästä syystä työvoimapoliittisista lausunnoista ja yhteistyövelvoitteesta työllisyyden edistämisen kuntakokeilussa annettuun työ- ja elinkeinoministeriön asetukseen lisättäisiin uusi 2 a §, jossa säädettäisiin valituksen johdosta annettavaan lausuntoon merkittävistä yhteystiedoista.

1. Ehdotuksen vaikutukset

Ehdotettu muutos varmistaisi muutoksenhakuprosessin sujuvuutta ja vaikuttaisi tätä kautta muutoksenhakuprosessin kokonaiskestoon.

Ehdotus ei vaikuttaisi julkisen talouden menoja lisäävästi tai vähentävästi. Ehdotus ei vaikuttaisi myöskään työttömyysetuuden saamisen edellytyksiin eikä työhakijoiden oikeuksiin tai velvollisuuksiin.

1. Asian valmistelu

Asetusehdotus on valmisteltu virkatyönä työ- ja elinkeinoministeriössä.

Kirjallinen lausuntokierros järjestettiin ajalla 17.10. – 25.11.2022.

Esitysluonnoksesta pyydettiin lausuntoa vakuutusoikeudelta ja sosiaaliturva-asioiden muutoksenhakulautakunnalta, Uudenmaan elinkeino-, liikenne- ja ympäristökeskukselta, elinkeino-, liikenne- ja ympäristökeskusten ja työ- ja elinkeinotoimistojen kehittämis- ja hallintokeskukselta, työ- ja elinkeinotoimistoilta, työllisyyden edistämisen kuntakokeilussa mukana olevilta kunnilta, työ- ja elinkeinohallinnon asiakaspalvelukeskukselta, Suomen Kuntaliitolta, Työllisyysrahastolta, Työttömyyskassojen Yhteisjärjestöltä sekä Kansaneläkelaitokselta.

Asetusehdotus on tarkastettu oikeusministeriön laintarkastuksessa.

Asetusehdotuksen valmisteluasiakirjat ovat julkisessa palvelussa osoitteessa <https://tem.fi/hanke?tunnus=TEM009:00/2022>.

1. Voimaantulo

Ehdotetaan, että asetus tulisivat voimaan 1.1.2023.

Liite 1

**Työ- ja elinkeinoministeriön asetus**

**työvoimapoliittisista lausunnoista ja yhteistyövelvoitteesta työllisyyden edistämisen kuntakokeilussa annetun työ- ja elinkeinoministeriön asetuksen muuttamisesta**

Työ- ja elinkeinoministeriön päätöksen mukaisesti

*lisätään* työvoimapoliittisista lausunnoista ja yhteistyövelvoitteesta työllisyyden edistämisen kuntakokeilussa annettuun työ- ja elinkeinoministeriön asetukseen (153/2021) uusi 2 a § seuraavasti:

2 a §

*Muutoksenhakuprosessissa ilmoitettavat tiedot*

Kokeilualueen kunnan tulee merkitä valituksen johdosta annettavaan lausuntoon lausunnon antanut kunta ja kunnan yhteystiedot.

———

Tämä asetus tulee voimaan 1 päivänä tammikuuta 2023.

Helsingissä xx.xx.2022

Työministeri Tuula Haatainen

Hallitusneuvos Timo Meling

Bilaga 1

**Arbets- och näringsministeriets förordning**

**om ändring av arbets- och näringsministeriets förordning om arbetskraftspolitiska utlåtanden och samarbetsskyldighet i ett kommunförsök som gäller främjande av sysselsättningen**

I enlighet med arbets- och näringsministeriets beslut

*fogas* till arbets- och näringsministeriets förordning om arbetskraftspolitiska utlåtanden och samarbetsskyldighet i ett kommunförsök som gäller främjande av sysselsättningen (153/2021) en ny 2 a § som följer:

2 a §

*Uppgifter som ska lämnas vid en process för sökande av ändring*

En kommun inom ett försöksområde ska i ett utlåtande med anledning av besvär anteckna den kommun som gett utlåtandet och kommunens kontaktuppgifter.

———

Denna förordning träder i kraft den 1 januari 2023.

Helsingfors den xx xxxx 2022

Arbetsminister Tuula Haatainen

Regeringsråd Timo Meling